Ephemeris/Parecbasis
eia, surge et calceos
et linteam da sindoneum.
da, quidquid est, amictui
quod iam parasti, ut prodeam.
da rore fontano abluam 
manus et os et lumina.
pateatque, fac, sacrarium
nullo paratu extrinsecus:
pia verba, vota innoxia,
rei divinae copia est. 
nec tus cremandum postulo
nec liba crusti mellei,
foculumque vivi caespitis
vanis relinquo altaribus.
Deus precandus est mihi 
ac filius summi Dei,
maiestas unius modi,
sociata sacro spiritu.
et ecce iam vota ordior:
et cogitatio numinis 
praesentiam sentit pavens.
pavetne quidquam spes, fides?